Program slúži na detekciu pravosti používanej kópie systému Windows na danom počítači a prípadne užívateľa upozorní na používanie nelegálnej kópie Windows.
Čo však už Microsoft priamo nespomenul a musel ísť s farbou von je skutočnosť, že WGA sa kontaktuje so servermi Microsoftu v podstate každý deň - vždy pri štarte systému.
Zmena v tomto ohľadne nastala v apríli tohto roka, kedy bolo denné kontaktovanie serverov pridané do WGA. Zároveň WGA upozorňuje priamo na pracovnej ploche na nelegálnosť systému.
Ihneď sa objavili tvrdenia, že WGA v podstate funguje ako spyware (medzi nimi ako prvý Lauren Weinstein). Microsoft sa však podobným obvineniam bráni – WGA po pripojení k serverom Microsoftu kontroluje konfigurácie na strane servera a dáva tak spoločnosti priestor pre vypnutie programu ak je to potrebné.
V rámci komunikácie sa vraj síce neprenášajú medzi počítačom a Microsoftom žiadne dáta, no spoločnosť sa podľa zdrojov dozvie IP adresu aj čas pripojenia.
Doplnené: Microsoft definitívne potvrdil, že zmeny v programe WGA vykoná a aktualizáciu vydá v krátkej dobe. Namiesto denne sa bude WGA kontaktovať so servermi každých 14 dní, uvádza o. i. BetaNews.